**ΠΑΝΕΛΛΗΝΙΑ ΟΜΟΣΠΟΝΔΙΑ ΣΥΛΛΟΓΩΝ ΕΠΙΣΤΗΜΟΝΙΚΟΥ**

**ΥΓΕΙΟΝΟΜΙΚΟΥ ΠΡΟΣΩΠΙΚΟΥ ΕΟΠΥΥ-ΠΕΔΥ (ΠΟΣΕΥΠΕΟΠΥΥ-ΠΕΔΥ)**

ΕΔΡΑ: ΑΘΗΝΑ-ΑΝΕΓΝΩΡΙΣΜΕΝΟ ΣΩΜΑΤΕΙΟ ΑΡ.279-ΕΙΔ-2658

ΚΑΝΙΓΓΟΣ 19 Τ.Κ. 10677, ΤΗΛ. 2103845732, ΦΑΞ 2103834869

Ηλεκτρονική διεύθυνση [www.poseyppedy.gr](http://www.poseyppedy.gr) email: info@poseyppedy.gr

 Αθήνα, 29/1/2016

**ΑΝΑΚΟΙΝΩΣΗ – ΔΕΛΤΙΟ ΤΥΠΟΥ**

 ΑΠ 171

Την Παρασκευή 29/1/2016 συνεδρίασε η Εκτελεστική Γραμματεία της Ομοσπονδίας μας και στην συνέχεια είχε συνάντηση με τον Υπουργό Υγείας κ. Α. Ξανθό.

 Τα θέματα που συζητήθηκαν και τέθηκαν στην ηγεσία του Υπουργείου είναι:

-Το αίτημα επείγουσας νομοθετικής ρύθμισης και κατοχύρωσης της **μισθολογικής και βαθμολογικής εξομοίωσης των ιατρών ΠΑΑ ΠΕΔΥ**. Εκφράσαμε την δυσαρέσκεια για την καθυστέρηση και ταυτόχρονα για τη διαφορετική αντιμετώπιση από τις ΥΠΕ.

Επίσης σε εκκρεμότητα βρίσκεται το ζήτημα που δημιουργείται με έγγραφο του ΓΛΚ, σύμφωνα με το οποίο δεν αναγνωρίζεται η προϋπηρεσία στο ΙΚΑ. Μετά από πιέσεις μας, σας ενημερώνουμε ότι η διοίκηση της 1ης ΥΠΕ δήλωσε ότι θα καταβάλει το 70% του επιπλέον ποσού που δικαιούνται οι συνάδελφοι ΠΑΑ, μέχρι να νομοθετηθεί η εξομοίωση.

Ο Υπουργός απάντησε ότι την προσεχή εβδομάδα θα συζητηθεί το Νομοσχέδιο για το παράλληλο πρόγραμμα, στο οποίο εμπεριέχονται οι σχετικές τροπολογίες. Η συζήτηση δεν θα ξεκινήσει από μηδενική βάση, αλλά θα συνεχιστεί από το σημείο όπου είχε διακοπεί. Υπενθυμίζουμε ότι ο πρόεδρος της Ομοσπονδίας είχε τοποθετηθεί σχετικά, στην Επιτροπή Κοινωνικών Υποθέσεων της Βουλής στις 17-12-2015.

-Σχετικά με το **νέο ωράριο λειτουργίας του ΠΕΔΥ**,η θέση της Ομοσπονδίας είναι ότι δεν πρέπει να υπάρχουν δύο μέτρα και δύο σταθμά, **δεδομένου ότι το ωράριο των γιατρών ΕΣΥ είναι πρωινό και 7ωρο**. Πέραν του ωραρίου αυτού η εργασία αποζημιώνεται σύμφωνα με την κείμενη νομοθεσία ως υπερωριακή ή ως εφημερία. Η διεύρυνση του ωραρίου αφορά όλο το προσωπικό και όχι μόνο το ιατρικό. Προκύπτουν δηλαδή και θέματα εργασιακών δικαιωμάτων, τα οποία θα κληθούμε να αντιμετωπίσουμε άμεσα. Η Υπουργική αυτή απόφαση είναι ένα πυροτέχνημα χωρίς ουσιαστική και πρακτική σημασία, δεδομένου ότι ο μαρασμός των Μονάδων Υγείας από ιατρικό προσωπικό είναι κοινή διαπίστωση. Αν το Υπουργείο θέλει να αναβαθμίσει το σύστημα, οφείλει να προχωρήσει άμεσα σε επαναπρόσληψη των απολυμένων, να δώσει πολιτική λύση για τους έχοντες δικαστικές αποφάσεις και να δώσει κίνητρα στελέχωσης. Να εξομοιώσει μισθολογικά τους ΠΑΑ. Να χρηματοδοτήσει και να ενισχύσει τα εργαστήρια. Να κλείσει το δρόμο στην εξάπλωση των ιδιωτικών κρατικοδίαιτων μονοπωλίων στην Υγεία. Η ισοπέδωση που επιχειρείται θυμίζει πρακτικές προηγούμενων Υπουργείων και άλλες εποχές, ο δε εισηγητής της διεύρυνσης του ωραρίου μάλλον ζει σε άλλη εποχή και χώρα. Θυμίζουμε επίσης την επικείμενη αξιολόγηση βάση του 3ου Μνημονίου το καλοκαίρι του 2016. Με άσφαιρα πυρά δεν αναβαθμίζεται η Υγεία.

Η Ομοσπονδία έχει καταθέσει επανειλημμένα προτάσεις για την αναβάθμιση του συστήματος, οι οποίες όμως έχουν μείνει στα συρτάρια. Θεωρούμε ότι κάθε εμμονή περί διεύρυνσης του ωραρίου και μάλιστα με οριζόντιο τρόπο, αποτελεί ένα εκβιαστικό τρόπο για μείωση του προσωπικού και των γιατρών με δικαστικές αποφάσεις και των συναδέλφων ΠΑΑ. Στη χώρα αυτή θεωρούμε ότι υπάρχουν ακόμη νόμοι που στοιχειωδώς προστατεύουν τον εργαζόμενο.

Για το ωράριο ο Υπουργός μάλλον υποβάθμισε τη σοβαρότητα και ανέφερε ότι θα εφαρμοστεί μετά από συζήτηση και με τη συμμετοχή της Ομοσπονδίας.

-Σχετικά με τους **απλήρωτους γιατρούς της 1ης και 2ης ΥΠΕ, που επανήλθαν με δικαστικές αποφάσεις και που εργάζονται μέχρι 20 μήνες,** ο Υπουργός εξέφρασε την έκπληξή του για το γεγονός ότι είναι ακόμα απλήρωτοι και ότι θα πράξει ανάλογα μέσω της νομικής υπηρεσίας του Υπουργείου. Επισημάναμε ότι το Υπουργείο φέρει τεράστιες ευθύνες. Τις προσεχείς ημέρες θα ανακοινωθούν οι ενέργειες της Ομοσπονδίας. Μέχρι τα μέσα του Φεβρουαρίου ο μονόδρομος της δικαστικής οδού με αγωγή και με τις σχετικές ποινικές, διοικητικές και πολιτικές ευθύνες θα αναδειχθούν άμεσα.

-Ενόψει της επανακατάθεσης του Ν/Σ για το παράλληλο πρόγραμμα, θέσαμε εκ νέου την εκκρεμότητα της μισθολογικής και βαθμολογικής εξομοίωσης των 40 περίπου **Ιατρών με πιστοποιητικό Γενικής Ιατρικής** που είναι ΠΑΑ στο ΠΕΔΥ. Η θέση της Ομοσπονδίας είναι η εξομοίωση βάση αναλογικότητας και έχει κατατεθεί ήδη στην επιτροπή κοινωνικών υποθέσεων. Ο Υπουργός απάντησε ότι θα εξετάσει το θέμα.

-Η «ιδιαιτερότητα» **των γιατρών της 3ης-4ης ΥΠΕ** που προσέφυγαν δικαστικά και δεν κρίθηκαν από τις προηγούμενες διοικήσεις αποτελεί παράδειγμα άνισης και παράνομης αντιμετώπισης από την πολιτεία. Ο Υπουργός είπε ότι είναι δίκαιο το αίτημα και πρέπει να επιλυθεί.

-Για το **Νομοσχέδιο της ΠΦΥ** ανέφερε ο Υπουργός ότι θα κατατεθεί τον προσεχή Μάρτιο. Θα υπάρχει και πολιτική λύση της στελέχωσης με την επαναπρόσληψη των απολυμένων γιατρών και συνολική ρύθμιση μεταβατικότητας. Θα συζητηθεί με την Ομοσπονδία.

Συνάδελφοι, η επίλυση των προβλημάτων της Πρωτοβάθμιας Φροντίδας Υγείας είναι για την Ομοσπονδία εκ των ουκ άνευ. Τους προσεχείς μήνες κρίνεται και η βιωσιμότητα του Δημόσιου Συστήματος Υγείας και το εργασιακό και επιστημονικό μας μέλλον.

**Η Ενότητα, η Αγωνιστικότητα και η Συσπείρωση είναι επίκαιρες και περισσότερο από κάθε άλλη εποχή αναγκαίες.**

### Για την Εκτελεστική Γραμματεία

### της Πανελλήνιας Ομοσπονδίας Γιατρών ΕΟΠΥΥ-ΠΕΔΥ (ΠΟΣΕΥΠΕΟΠΥΥ- ΠΕΔΥ)

Ο ΠΡΟΕΔΡΟΣ Ο Γ. ΓΡΑΜΜΑΤΕΑΣ

Π. ΨΥΧΑΡΗΣ Α. ΑΠΟΣΤΟΛΟΠΟΥΛΟΣ